YouTube iku sawijining situs web "video sharing" (silih ijol video) populèr kang diadegaké wulan Fèbruari 2005 déning wong telu tilas karyawan PayPal: Chad Hurley, Steve Chen, lan Jawed Karim. Miturut prusahaan panelitèn Internet Hitwise, ing sasi Mèi 2006 YouTube duwé pangsa pasar kang gedhéné 43 persèn. Para naraguna bisa ngamot, nonton, lan silih ijol klip video kanthi gratis. Lumrahé video-video ing YouTube iku wujud klip musik (video klip), filem, TV, sarta video gawéan para naraguna dhéwe. Format kang dipigunakaké video-video ing YouTube ya iku .flv kang bisa diputer ing panjelajah web kang duwé "plugin" Flash Player.